钦定古今图书集成/方舆汇编/职方典/第1094卷 > 《味道堂记》前人
## 钦定古今图书集成/方舆汇编/职方典/第1094卷 > 《味道堂记》前人

武阳何君镐叔京，一日以书来谓熹曰：“吾先君子辰
阳府君，少事东平马公先生，受《中庸》之说，服习践行，
终身不懈。间尝榜其居之堂曰‘味道’，盖亦取夫《中庸》
所谓‘莫不饮食，鲜能知味’之云也。今不肖孤，既无以
嗣闻斯道，惟是朝夕粪除，虔居恪处，不敢忘先人之
志，子其为我记之，以告于后之人。而镐也亦得出入
览观焉，庶乎其有以自励也。”熹惟何公，实先君子太
史公同年进士，熹不及拜其床下，独幸得从叔京游，
而兄事之，因得其学行之懿。故虽不德不文，不足以
称述传信。然仰慕之深，愿得托名于其屋壁之间以
为幸因不敢以不能对。谨按公讳兑，字太和，始为小
吏南方，会马公以御史宣慰诸道，一见贤之，奏取为
属，因授以所闻于程夫子之门者，且悉以平生出处
大节告之详焉。既，马公以言事谪死，公归守其学，终
身不变。其端己接物，发言造事，盖无食息之顷，而不
惟“中庸”是依也。乡人爱敬，至以“中庸何公”目之。公于
他经亦无所不学，而尤尽心于《易》，作《集传》若干卷。其
忠纯笃厚之资，廉静直方之操，得于天而成于学，充
于内而不暴于外，世之君子，莫能知也。晚以马公移
书伪楚，斥使避位之节，列上史官。宰相恶其分己功，
逮系诏狱，削籍投荒，而终不自悔，以殁其身。此其于
道，真可谓饮食知味矣。惟其知之深，是以守之固而
行之乐；行之乐，是以益味其腴，弗能去也。然公之所
谓道者，又岂若世之俗儒习见老佛虚无寂灭之说
而遂指以为道也哉？考诸公之《中庸》，亦曰“五品之民
彝”而已。熹愚不肖，诚不足以窥大人君子所存之万
一，然窃意其名堂之意有在于是也。是以敢备书之，
以承叔京之命，后之君子得以考焉。抑叔京之清夷
恬旷，不累世纷，既闻道于家庭，又取友于“四方，以益
求其所未至，其衔训嗣事而居此堂也”，可无愧矣！今
又欲由是益自励焉，是其进之锐而至之远，其可量
哉！此于法当得附书，因并识于此云。乾道癸巳二月
甲申记。